Skabo jernbanevognfabrik

Skabo jernbanevognfabrik AS var et mekanisk verksted som tegnet og konstruerte jernbanevogner. Selskapet ble etablert i Drammen i 1864 av Hans Skabo og ble dermed landets første fabrikk for jernbanevogner, da de påtok seg å levere vogner til Kongsvingerbanen. Da selskapet vokste i størrelse flyttet Skabo produksjonen til Tyskerstranden (mellom Bestumkilen og Frognerkilen) ved Skøyen i daværende Kristiania i 1873.
Fordi leveringene av jernbanemateriell ga en ujevn beskjeftigelse, engasjerte fabrikken seg på flere områder. Blant annet leverte de også karosserier til biler i 1920- og 1930-årene. De konstruerte også tekniske apparater og fabrikkerte parkett.
Fabrikken ble kjøpt opp av Strømmens Værksted og deretter lagt ned i 1959


== Busskarosserier ==
Fabrikken var i 1920- og 1930-årene en betydelig leverandør av busser til kunder over hele landet. Det ble bygget på en rekke forskjellige understell, bl. a. fra Berliet, Büssing, Studebaker, Citroën, AEC, GMC og Buick. Karosseriene fra 1920-årene bar tydelig preg av selskapets erfaring med jernbanevogner, og fikk sterkt konkurranse fra lettere konstruksjoner fra andre leverandører. I 1930-årene ble karosseriene mer moderne. Det ble bygget en del turistbusser med solskinnstak (folde/skyvetak), varmeapparat og høyttaleranlegg.


== Drosjebilkarosserier ==
Fabrikken begynte tidlig å produsere karosserier for drosjer, men det finnes lite informasjon bevart. Det som vites er at i 1927 ble det produsert 7 drosjer på understell av Fiat 507 etter bestilling fra Bertil O. Steen. I 1934-1938 ble det produsert ca 100 drosjer på understell fra International type C og D på bestilling fra Osmond Motors. Disse karosseriene var egenutviklet. International produserte ikke personbiler, og understellene som ble brukt var små lastebiler. Det ble også i 1934-36 produsert 7-seters drosjer på understell fra Chevrolet. Anslagsvis 30-40 stk ble bygd fordelt på 2 typer.


== Andre bilkarosserier ==
Ved siden av buss- og drosjekarosserier ble det bygget førerhus til lastebiler, varebiler, brannbiler og renovasjonsbiler. Det ble også utviklet en lastebiltipp.


== Bilproduksjon ==
I 1932 og 1933 monterte fabrikken ca 75 biler av merket Rockne modell 60 og 75. De fleste var 4-dørs sedaner, men minst 2 stk 2-dørs kabrioleter ble også montert. Begge disse bilene finnes i dag (2014). Rockne var et bilmerke fra Studebaker, og var oppkalt etter den norskfødte fotball-legenden (amerikansk fotball) Knute Rockne.


== Referanser ==


== Litteratur ==
Skabo Jernbanevognfabrik A/S (1939). Skabo jernbanevognfabrik: litt om kommunikationer og industri gjennem 75 år. Oslo. 
Bjerke, Thor; Hansen, Trond B.; Johansson, Erik W.; Sando, Svein E. (1987). Damplokomotiver i Norge. Norsk Jernbaneklubb. s. 381–382. ISBN 82-90286-09-0. 
Per Otto Borgen, red. (2004). Drammen byleksikon (2 utg.). Drammen: Forlaget for by- og bygdehistorie. ISBN 82-91649-08-1. 
Hovedredaktør: Knut Are Tvedt ; utgitt i samarbeid med Selskabet for Oslo Byes Vel, red. (2000). Oslo byleksikon (4 utg.). Oslo: Kunnskapsforlaget. ISBN 82-573-0815-3. 
Rolseth, Asbjørn (2001). Håndverk på hjul. Oslo: Transportreportasje. ISBN 82-995890-0-2. 
Bertheau, Øistein/Stokke, Christian (1991). Made in Norway?. Oslo: Norsk Teknisk Museum. ISBN 82-90115-24-5. CS1-vedlikehold: Flere navn: forfatterliste (link)


== Eksterne lenker ==
Skabo Jernbanevognfabrik A/S på Industrimuseum.no
Skabo Jernbanevognfabrik på lokalhistoriewiki.no